Laukontorin saunapaviljonkiin on tulossa hulppeat 700 neliön terassit – rakentaja puhuu saunasta enää vain "lisukkeena"

Kahdessa kerroksessa sijaitsevista yli 700 neliön suuruisista terasseista tulee ensi toukokuussa valmistuvan Tampereen Laukontorin saunapaviljongin hallitsevin elementti. Paviljonkirakennuksen toteuttavan Tampereen Palvelukiinteistöt Oy:n hallituksen puheenjohtaja Matti Länsiö kiteytti peruskiven muuraustilaisuudessa keskiviikkona olennaisen Laukontorin uudesta maamerkistä. –Kyseessä on ympärivuotinen kahvila-ravintola, jossa on lisukkeena sauna ja pulahtamismahdollisuus. Näin peruskiven lieriö laitettiin kiinni: Lokakuussa rakenteille lähteneen paviljongin suunnitelmat ovat muuttuneet alkuperäisestä vain värityksen osalta. –Veistoksellinen, kaareva muoto on entisellään, mutta kuusesta valmistetut pystytolpat maalataan valkoisiksi, selvitti rakennuksen pääarkkitehti Janne Kantee Honkatalot Oy:stä. Rakennukseen tulee myös elävä viherkatto. Rungon pystytys alkaa Arkkitehti Janne Kanteen mukaan aikataulu on tiukka, mikäli saunapaviljonki aiotaan saada valmiiksi toukokuuhun mennessä. –Vaikka julkisivuverhoilu tulee puusta, on paviljongissa kantava, teräsrakenteinen runko. Rungon pystytys alkanee jo tulevalla viikolla. Paviljongin rakentaminen saatiin Palvelukiinteistöt Oy:n toimitusjohtajan Marko Tulokkaan mukaan valitusten takia alkuun vuoden alkuperäisestä aikataulusta myöhässä, mutta valmistuminen on tähdätty vappuun. "Yhtiö tekee paljon" Tampereen kaupunginhallituksen konsernijaoston puheenjohtaja Kalervo Kummola (kok.) kiitteli Palvelukiinteistöt-yhtiön olleen valmis lähtemään investointeihin, vaikkei kaikkiin olisikaan ollut budjetissa osoitettuja määrärahoja. –Yhtiö on toteuttanut muun muassa Tietotalon, Lahdesjärven Logistiikkakeskuksen, Pallopuiston liikekeskuksen, Ikurin liikuntahallin sekä Kangasalan ja Ylöjärven paloasemat. Tampereen Palvelukiinteistöt Oy on Tampereen kaupungin omistama, markkinaehtoisesti toimiva kiinteistösijoitusyhtiö. "Tästä tulee nähtävyys" Kummola ei omien sanojensa mukaan alkuun ollut innostunut saunapaviljongista, mutta mieli on muuttunut. –Uskon, että tästä tulee Helsingin Löylyn kaltainen nähtävyys ja vierailukohde Tampereelle. Paikka on mainio, vain 300 metrin päässä Keskustorista ja uudesta Ratinan kauppakeskuksesta. Kyseessä on Järvi-Suomen ensimmäinen vastaavanlainen saunakohde. Tampereen Palvelukiinteistöt Oy toteuttaa noin 2,5 miljoonaa euroa maksavan saunapaviljongin Tampereen Laukontorille. Rakennukseen tulee kaksi saunaa yhteensä 20 henkilölle ja saunojille pulahtamismahdollisuus Ratinan suvantoon. Kerrosala 517 neliötä. Ravintolaan 519 asiakaspaikkaa. Käytössä terassitilaa kahdessa tasossa 727 neliötä. Elävä viherkatto. Rakennukseen tulevat tilat myös Hopealinja Oy:n lipputoimistolle ja pienet sosiaalitilat torikauppiaille. Sauna- ja ravintolatoiminnan vuokraajaksi Sauna Finlandia Holding Oy. Julkisivu toteutetaan valkoiseksi maalatulla, kuusipuisella pystytolpituksella. Suunnittelija arkkitehti Janne Kantee Honkatalot Oy:stä.